Intervju lidera Mosta Bože Petrova za sarajevski Dnevni avaz u kojemu kaže da Most i HDZ pregovaraju ali da se još ne može konačno konstatirati da će Most i HDZ formirati vlast, otvorio je nekoliko pitanja.

Kako neslužbeno doznajemo iz Mosta za njih je i dalje prva opcija nastavak pregovora s HDZ-om, koji se, doznajemo, mogu izjaloviti samo ako HDZ te pregovore bude namjerno odugovlačio.

Manjinska vlada ih ne zanima

U Mostu očekuju kako će s HDZ-om kroz tjedan dana dogovoriti programske osnove djelovanja buduće Vlade. Ukoliko ti pregovori iz bilo kojeg razloga puknu, opcije su sljedeće: Ili će Most otići u oporbu ili iz Sabora podržavati manjinsku vladu ili će otvoriti pregovore sa SDP-om.

– Samo ako HDZ ne uspije složiti vladu s drugim strankama, Most će razmisliti hoćemo li otvoriti pregovore sa SDP-om, jer smatramo da još jedni izvanredni izbori nisu u interesu Hrvatske – kaže naš izvor.

Poruke koje je lider Mosta Božo Petrov uputio u intervjuu za Dnevni avaz izazvale su dosta pažnje na hrvatskoj političkoj sceni jer se te poruke mogu dvojako tumačiti.

U tom smislu razmišljanja su sljedeća: Prvo, možda Petrov samo diže cijenu Mostu u pregovorima s HDZ-om, pogotovo nakon što je Andrej Plenković pozvao i HSS i zastupnike Bandićeve koalicije na suradnju, pa HDZ i bez Mosta gotovo ima 76 zastupnika. Drugo, Mostu je možda i opcija da ostane u oporbi, odnosno da podrži manjinsku Vladu. Opcija manjinske Vlade kuloarski se spominje i u HDZ-u, to jest u HDZ-u su spremni i na tu varijantu.

Naš sugovornik iz Mosta na pitanje razmišlja li se u Mostu i o opciji da Most iz parlamenta podržava manjinsku Vladu HDZ-a kaže: “Ne. Jer bi u tom slučaju morali pokrivati i njihove eventualne marifetluke, a istovremeno trpiti i nepravedne optužbe da smo kočničari nekih Vladinih prijedloga”.

Zaključno, u Mostu, neslužbeno doznajemo, smatraju da HDZ Vladu u konačnici može sastaviti i sa nekim drugim strankama, jer da u politici “ništa nije determinirano”.

Postignu li HDZ i MOST dogovor o šefu Sabora, za njihov će prijedlog glasati i SDP i HNS.

Kažu to naši sugovornici iz vodstva tih dviju stranaka koje su zadnji put donijele odluku da ne podrže HDZ-ova Željka Reinera. Podsjećamo, Reiner je nakon prošlih izbora izabran nakon neuspjelog SDP-ova pokušaja s Robertom Podolnjakom, s 88 glasova za. Zastupnici koalicije Hrvatska raste tada su bili suzdržani, izuzev SDP-ova Josipa Leke koji je jedini od svih SDP-ovaca glasao za Reinera. Ovog puta oporba se kani držati demokratskih standarda, a to je da se šef Sabora podrži, ako je moguće, i jednoglasno.

‘Samo neka krenu raditi’

– To je bila uglavnom i praksa i šteta što se to nije dogodilo i s Reinerom. Mjesto predsjednika Sabora uvijek ide vladajućima i ovog puta mi ćemo sigurno glasati za njihov prijedlog – kaže potpredsjednica HNS-a Anka Mrak Taritaš. U SDP-u i u HNS-u ne kriju da bi mogli podržati i neke od sedam Mostovih zahtjeva.

– Mogli bismo dignuti ruku za novi ovršni zakon, ali i za uvođenje tri preferencijalna glasa – kažu u SDP-u. I u HNS-u kažu da će biti konstruktivni i da će sve prijedloge u Saboru koje drže kvalitetnima podržati, pa možda i neke Mostove.

– Nismo još o tome raspravljali, ali ja ću sigurno biti za uvođenje tri preferencijalna glasa. Za dobar prijedlog uvijek treba glasati, samo neka krenu raditi – poručuje HNS-ova Anka Mrak Taritaš.

Goran Aleksić i Franak približavaju se Mostu?

Božo Petrov primio je udrugu Franak zbog tužbe Unicredit Banke. Frankovci su se požalili na ministra vanjskih poslova Kovača koji je izjavio da je odluka o konverziji kredita bila nepromišljena. Ponovno se otvorilo pitanje hoće li se Goran Aleksić, zastupnik frankovaca u Saboru, pridružiti Mostu. Za sada se o tome nije razgovaralo, ali u Mostu kažu da bi im bilo drago da se to dogodi. Time bi Most imao 15 zastupnika, što bi sa 61 zastupnikom HDZ-a bilo dovoljno za većinu. Osim toga, 15 zastupnika dovoljno je za stavljanje zakona u proceduru. Aleksić nije bilo na sastanku, ali kaže da ne bi imao ništa protiv toga da surađuje s Mostom ako tako odluči udruga Franak. (dć)